Man vas vir moord op jong dokter(Argieffoto: Miguel Roberts/AP) ŉ 25-jarige verdagte is in hegtenis geneem in verband met die moord op ŉ jong dokter wat as intern by die Mankweng-hospitaal in Limpopo gewerk het. Haar liggaam is Sondagaand in haar kamer by die hospitaal gekry is. ŉ Besoeker aan die hospitaal het ŉ slegte reuk uit een van die kamers gekry. Die deur was gesluit en die polisie is ontbied. Die polisie het die kamer oopgebreek en die 25-jarige dokter se liggaam op haar bed aangetref. Die liggaam het reeds begin ontbind. “Die polisie het onmiddellik met ŉ ondersoek begin en die verdagte, glo die oorledene se vriend, is opgespoor en Maandag in Giyani in hegtenis geneem,” het brig. Motlafela Mojapelo, polisiewoordvoerder, gesê. Die provinsiale polisiehoof in Limpopo, lt.genl. Nneke Ledwaba, het die polisie se vinnige opvolgwerk en die inhegtenisneming verwelkom. “Die motief vir die moord is in dié stadium nog onbekend en die ondersoek duur voort. Die verdagte sal binnekort in die Mankweng-landdroshof verskyn,” het Mojapelo gesê.